b'\n_START_ARTICLE_\nBranduolio lamina\n_START_PARAGRAPH_\nBranduolio lamina (angl. nuclear lamina), branduolio apvalkalo pamu\xc5\xa1alas \xe2\x80\x93 baltymin\xc4\x97 strukt\xc5\xabra po branduolio apvalkalu (t. y., po vidine membrana), sudaryta i\xc5\xa1 tarpini\xc5\xb3 gij\xc5\xb3. Branduolio apvalkalo pamu\xc5\xa1alas \xe2\x80\x93 palyginti stora, 30-100 nm storio, strukt\xc5\xabra._NEWLINE_Apvalkalo pamu\xc5\xa1alas suteikia branduoliui form\xc4\x85 bei mechanin\xc4\xaf stabilum\xc4\x85. Laminos baltymai kontaktuoja tiek su branduolio por\xc5\xb3 baltymais (porinais), tiek su integraliniais vidin\xc4\x97s membranos baltymais, tod\xc4\x97l patikimai atlieka mechaninio tvirtumo funkcij\xc4\x85. Be to, tarpin\xc4\x97s gijos, esan\xc4\x8dios branduolio laminoje, tiesiogiai kabinasi prie chromatino ir padeda susieti vidin\xc4\x99 membran\xc4\x85 ir DNR._NEWLINE_Tarpin\xc4\x97s gijos, esan\xc4\x8dios branduolio laminoje, yra sudarytos i\xc5\xa1 baltym\xc5\xb3 lamin\xc5\xb3. \xc5\xa0ios gijos yra labai tvirtos strukt\xc5\xabros (daug stabilesn\xc4\x97s u\xc5\xbe mikrovamzdelius ar aktino filamentus), tod\xc4\x97l tinka stabiliai branduolio apvalkal\xc4\x97lio formai palaikyti._NEWLINE__NEWLINE_Tarpin\xc4\x97s gijos susidaro ir suyra fosforilinimo ir defosforilinimo b\xc5\xabdu. Tai ypa\xc4\x8d svarbu mitoz\xc4\x97s metu \xe2\x80\x93 branduolio apvalkal\xc4\x97lio i\xc5\xa1siardymas yra netiesiogiai priklausomas nuo tarpini\xc5\xb3 gij\xc5\xb3 depolimerizacijos. Prasidedant mitozei tarpin\xc4\x97s gijos yra fosforilinamos ir i\xc5\xa1yra \xc4\xaf fragmentus. Tuo pa\xc4\x8diu metu fosforilinami baltymai, esantys vidin\xc4\x97je branduolio membranoje. D\xc4\x97l to branduolio apvalkalo membraniniai baltymai neb\xc4\x97ra prikib\xc4\x99 nei prie laminos, nei prie chromatino, tod\xc4\x97l pasklinda citoplazmoje ir leid\xc5\xbeia branduolio turiniui laisvai jud\xc4\x97ti mitoz\xc4\x97s metu.'